Bouwerk aan Tuinroete-dam begin eindelik in Mei | Netwerk24
Tsogo Sun voel reeds impak van virus aan sy sak
Reisbeperkings wat reeds voor die staat van inperking afgekondig is, het 'n beduidende impak op Tsogo Sun Hotels se resultate gehad.
Bouwerk aan Tuinroete-dam begin eindelik in Mei
Deur Jackie Kruger 10 April 2019 12:26
Bouwerk om die wal van die Tuinroetedam in George te verhoog, sal in Mei begin, onderhewig aan die afhandeling van die kontrakdokumente, sê die George-munisipaliteit in 'n verklaring.
Die onderhandelingsproses duur reeds tien jaar.
Die werk behels onder meer die verhoging van die oorloop-stuwal, die struktuur wat vloedwater vrylaat om te keer dat dit oor die damwal vloei.
Kontraktuele prosesse word nog afgehandel, maar volgens Trevor Botha, munisipale bestuurder, is Khubeka Construction reeds as kontrakteur aangewys.
Die Tuinroetedam in George.
By voltooiing van die projek sal die dam 25% meer water kan berg. Die bouwerk sal sowat agt maande duur.
Die bouperseel sal nie toeganklik wees vir stappers of fietsryers nie en kennisgewingborde daaroor sal binnekort aangebring word.
'n Professionele damingenieur wat by die departement van water en sanitasie geregistreer is, sal toesig oor die bouwerk hou. Die bou-ontwerp is deur die departement se afdeling vir damveiligheid goedgekeur.
Indien moontlik sal die gebied toeganklik gemaak word vir die 2019-'20-Desember-Januarie-vakansietyd afhangend van hoe die bouwerk vorder en die veiligheid van die bouperseel, sê die munisipaliteit.
Woensdag was die Tuinroetedam 91,31% vol. Sedert 4 April het 13 mm reën in die opvangsgebied geval. Die daaglikse waterverbruik in George se munisipale gebied is 31,21 megaliter water teenoor die mikpunt van 22 megaliter per dag. Die dam het genoeg water vir nege maande, volgens die munisipaliteit.